ï»¿Hakimu  asiyekuwa na busara  

Hapo zamani, waliishi majirani wawili  marafiki, Meseret na Demeke. Walikuwa  maskini sana.  Siku moja, Meseret alimwambia Demeke,  "Lazima leo niipeleke ngano yangu sokoni.  Gunia ni nzito na soko iko mbali. Ningekuwa  na pesa za kutosha, ningemnunua punda."  
Demeke alijibu, "Nami lazima nikavinunue  vyungu vipya leo sokoni. Vitakuwa vizito  mno. Heri ningekuwa na punda vilevile. Kwa  sasa, ninazo tu nusu ya pesa."  
Meseret alikuwa na wazo. Alisema, "Hebu  tumnunue punda pamoja. Wewe utalipa  nusu nami nilipe nusu. Nitamtumia kwenda  sokoni kwa juma moja nawe umtumie kwa  juma lingine."  Meseret na Demeke walimnunua punda. Kwa  muda mrefu waliishi kwa furaha.  
Siku moja, babake Meseret alifariki. Meseret  alirithi mashamba, miti, ng'ombe na kondoo.  Alikuwa tajiri na hakutaka kufanya kazi na  Demeke tena. Vilevile, alitaka nusu yake ya  punda. 
Meseret alimwambia Demeke, "Mbwa wangu  wanahitaji nyama. Ninataka kumchinja  punda wetu wewe uchukuwe nusu yake nami  nichukuwe nusu itakayobaki."  Demeke alilia, "Sihitaji nyama yoyote ila  punda. Ikiwa unataka kumchinja, nipe pesa  za nusu yangu." Meseret alifoka, "Sitakupatia  pesa zozote. Nusu ya punda ni yangu na  ninaitaka sasa." Demeke alisema, "Hebu  twende kwa hakimu atuamulie." 
Meseret na Demeke walienda kumwona  hakimu alisiyekuwa na busara.  Hakuwasikiliza kwa makini.  Hakimu aliwauliza, "Mnammiliki punda  pamoja?" "Ndiyo," Meseret na Demeke  waliitikia. Hakimu akasema, "Basi, kila  mmoja atapata nusu. Iwapo Meseret  anataka nusu yake, ana haki ya kuichukuwa.  Mchinjeni punda kisha mmgawe nusu mbili." 
Meseret alifurahi. Alimchinja punda na  kuchukua nusu ya nyama kuwapelekea  mbwa wake.  Demeke alihuzunika akawaza, "Maskini  punda wangu hayupo tena, na sasa lazima  nibebe kila  kitu mwenyewe."  
Baadaye, Meseret alitaka kujijengea nyumba  mpya. Alifikiri, "Nitakiteketeza chumba  changu kizee kisha niijenge nyumba mpya  nzuri na kubwa." Meseret alivihamisha vitu  kutoka chumbani.  Demeke alimwuliza, "Unafanya  nini?" Meseret alimjibu, "Ninataka  kukiteketeza chumba changu ili niijenge  nyumba mpya."  Demeke alikuwa na wasiwasi, "Lakini,  chumba chako ki karibu na changu.  Ukikiteketeza, changu pia kitateketea."  
Kwa hasira, Meseret alisema, "Usijaribu  kunizuia! Hiki ni chumba changu na nikitaka  nitakiteketeza." Demeke alilia, "Wacha! Hebu  twende tumwulize hakimu."  Kwa sababu hakimu hakuwa mwenye  busara, hakusikiliza kwa makini wala  hakuelewa. Hatimaye alisema, "Meseret ana  haki ya kukiteketeze chumba chake na  hakuna anayeweza kumzuia."  
Meseret alipokiteketeza chumba chake,  upepo uliupeperusha moto hadi kwenye paa  la chumba cha Demeke. Punde, chumba  chake pia kilianza kuteketea.  Demeke alimlilia hakimu, "Tazama! Meseret  amekiteketeza chumba changu! Lazima  anilipe." Hakimu aliamua, "La! Meseret  alikiteketeza chumba chake. Moto ndio  uliokiunguza chumba chako. Meseret  hastahili kukulipa."  
Maskini Demeke alihuzunika sana. Hakuwa  na punda wala chumba. Alibaki na shamba  peke yake.  Kila siku alifanya kazi shambani mwake na  usiku kulala chini ya mti.  
Demeke alifanya kazi kwa bidii shambani  mwake. Aliyang'oa magugu na kuwafukuza  ndege.  Wakati wa kuvuna ulipofika, kulikuwa na  mazao mazuri ya mbaazi.  
Siku moja, wanawe Meseret walipitia katika  shamba la Demeke.  Waliona mbaazi wakasema, "Mbaazi ni tamu  sana!" Walizivamia wakazitoa zote.  
 Demeke alipowaona wanawe Meseret,  aliwaambia, "Nirudishieni mbaazi zangu."  Walimjibu kwa dharau, "Hatuwezi  kukurudishia kwa kuwa tumezila. Mwulize  baba akulipe."  
Demeke alimwambia Meseret, "Wanao  wamezila mbaazi zangu." Meseret alimjibu,  "Nitakupa pesa."  "Sitaki pesa zako. Ninataka mbaazi zangu."  Demeke alitishia.  "Subiri! Hebu twende tumuulize hakimu,"  Meseret alilia.  
Meseret na Demeke walimwona hakimu yule  yule. Kama kawaida, hakuwasikiliza kwa  makini wala hakufikiria juu ya tukio hilo.  "Wanawe Meseret walikula mbaazi zako na  ni lazima zirudishwe. Pasua tumbo zao  uchukuwe mbaazi zako." Hakimu aliamua.  Meseret alisononeka sana akasema,  "Wanangu watafariki! Tafadhali, Demeke,  nitakupatia pesa." "Nilitaka pesa  ulipomchinja punda wetu. Ninataka mbaazi  zangu." Demeke alinena.  
Demeke alichukua kisu chake. "Nitakujengea  chumba kipya! Naomba msamaha kwa  kukiteketeza chumba chako cha kwanza,"  Meseret alisema.  "Sitaki chumba kipya. Ninataka mbaazi  zangu," Demeke alimjibu. Alianza kukitia kisu  chake makali. "La! La! Tafadhali, ngoja! Hebu  twende tukawaone wazee. Tafadhali rafiki  yangu wa jadi, wacha wazee waamue."  Meseret alilia.  
Meseret na Demeke walienda kuwaona  wazee wa kijiji. Wazee waliongea kwa muda  mrefu.  Mwishowe walimwambia Meseret, "Ulikosea  ulipokataa kumlipa Demeke nusu ya punda  wake. Ulikosea pia ulipokiteketeza chumba  chake, na wanao walipozila mbaazi zake."  
Wazee walimgeukia Demeke wakasema,  "Unataka kuwaua wanawe Meseret. Hilo ni  kosa pia. Huu ni uamuzi wetu. Lazima  Meseret ampatie Demeke nusu ya miti yake  yote, mashamba, ng'ombe na kondoo. Hivyo,  mtaishi pamoja kwa amani."  
Meseret alimpatia Demeke nusu ya mali  yake.  Waliishi pamoja kwa furaha bila kugombana  tena.  

You are free to download, copy, translate or adapt this story and use the illustrations as long as you attribute in the following way:  Hakimu asiyekuwa na busara  Author - Magabi Eynew Gessesse and Elizabeth Laird  Translation - Ursula Nafula  Illustration - Brian Wambi  Language - Kiswahili  Level - Read aloud  Â© African Storybook Initiative 2016  Creative Commons: Attribution 4.0  Source www.africanstorybook.org  Original source www.ethiopianfolktales.com 

Question: Meseret alitaka wanunue nini pamoja
Answer: punda